LV Eiropas Savienības Oficiālais Vēstnesis C 340/28

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 340/16

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“NANOŠKI SIR”

EK Nr.: SI-PDO-005-0421-29.10.2004

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministrstvo za kmetijstvo, gozdarstvo in prehrano Adrese: Dunajska cesta 22 SI-1000 Ljubljana SLOVENIJA Tālr. +386 14789000 Fakss +386 14789055 E-pasts: varnahrana.mkgp@gov.si

2. Grupa:

Nosaukums: Gospodarsko interesno združenje Nanoški sir (Nanoški sir komercinterešu asociācija) Adrese: Goriška cesta 13 SI-5271 Vipava SLOVENIJA Tālr. +386 53671280 Fakss +386 53671314 E-pasts: alenka.stopar@vipava1894.si Sastāvs: ražotāji/pārstrādātāji ( X ) citi ( )

3. Produkta veids:

1.3. grupa. Siers

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Nanoški sir”

4.2. Apraksts:

“Nanoški sir” ir cietais siers, ko gatavo no govs piena.

“Nanoški sir” ir rituļa forma, tā diametrs ir 32–34 cm, bet augstums sasniedz 7–12 cm. Rituļa forma ir nedaudz noapaļota. No ārpuses siers ir spilgti dzeltenā krāsā, un tam ir elastīga, plastiska, vienmērīga un stingra konsistence. Sieram var būt retas, neregulāras formas, maza un vidēja izmēra acis.

Svars pēc vismaz 60 dienu ilgas nogatavināšanas ir 8–11 kg.

“Nanoški sir” miza ir dzeltena, tās nokrāsa – sākot no ķieģeļsarkanas līdz brūnai. Vietām redzamas pelējuma pēdas, kas ir tradicionālās nogatavināšanas rezultāts. Miza ir gluda, sausa, bez plaisām un defektiem.

Produktu laiž tirdzniecībā pēc vismaz 60 dienu ilgas nogatavināšanas, tā sausnas saturs ir vismaz 60 %, bet tauku saturs sausnā – vismaz 45 %.

Sieram ir tīra, neuzbāzīga “Nanoški sir” raksturīgā smarža. Līdz ar nogatavināšanos siera smarža un pikantā garša kļūst izteiktākas.

4.3. Ģeogrāfiskais apgabals:

“Nanoški sir” pagatavošanā izmantoto pienu ražo ģeogrāfiskajā apgabalā, kura robežas iezīmē Itālijas un Slovēnijas robeža starp Sežanas un Nova Goricas pilsētām, Sočas upe līdz pat Most na Soči pilsētai, Idrijcas upe no Most na Soči līdz Idrijai, Idrijas–Godovičas–Kalces–Planinas–Postojnas autoceļš un Postojnas–Pivkas–Divačas–Sežanas autoceļš.

Ģeogrāfiskais apgabals, kurā gatavo “Nanoški sir” (veic piena pārstrādi “Nanoški sir”), atrodas piena ražošanas ģeogrāfiskajā apgabalā. Tas atrodas Vipavska Dolina (Vipavas ielejas) vīnkopības apgabala augšējā daļā, konkrēti – Močilnik strauta ielejas teritorijā no Lozices līdz Vipavai un Vipavas upes ielejā no Vipavas līdz Ajdovščinai. “Nanoški sir” ražo uzņēmumos, kas atrodas ne vairāk kā 500 m augstumā virs jūras līmeņa.

Visas minētās apdzīvotās vietas atrodas noteiktajā ģeogrāfiskajā apgabalā.

4.4. Izcelsmes apliecinājums:

Lai nodrošinātu “Nanoški sir” izcelsmi konkrētajā ģeogrāfiskajā apgabalā, kontrolē šādus procesus:

— piena ražošana: pienam jābūt ražotam konkrētā ģeogrāfiskā apgabala saimniecībās; ciltsgrāmatas uzturēšana (veterinārās aprūpes reģistrs) nodrošina, ka ganāmpulka šķirņu sastāvs ir atbilstīgs; saimniecībās veic arī iepirktās lopbarības vai barības vielu uzskaiti,

— piena savākšana: “Nanoški sir” ražošanā izmantotā piena savākšanas maršrutiem jābūt atsevišķi no visiem citiem savākšanas maršrutiem; pienu savācot, tiek veikta uzskaite par piena daudzumu no katras saimniecības un savāktā piena kopējo daudzumu),

— ieraksti žurnālos par katrā dienā apstrādāto piena daudzumu; piena termiskā apstrāde notiek zemā temperatūrā no 63 līdz 69 °C; pārbaudi nodrošina, žurnālā reģistrējot piena termiskās apstrādes temperatūru,

— piena apstrāde un siera formas veidošana saskaņā ar specifikācijas prasībām; to nodrošina, veicot uzskaiti par piena apstrādi un siera formas veidošanu; katra partija tiek apstrādāta ar konkrētu numuru, fiksējot ražošanas dienu un mēnesi,

— siera nogatavināšana: tiek veikta uzskaite par siera daudzumu un katras partijas nogatavināšanas sākuma datumu; kontrolē nogatavināšanas telpas temperatūru un mitrumu; katru partiju nogatavina vismaz 60 dienas; veic uzskaiti par siera nogatavināšanos, lai nodrošinātu atbilstību specifikācijas prasībām.

4.5. Ražošanas metode:

Vismaz 80 % “Nanoški sir” gatavošanā izmantotā piena iegūst no brūnās šķirnes govīm. Govis baro galvenokārt ar lopbarību un rupjo barību, kuras izcelsme ir minētais ģeogrāfiskais apgabals. Katrā barošanas reizē lopbarības un rupjās barības (ganību zāle, siens un skābbarība vai graudaugi) sastāvā jābūt 75 % sausnas.

“Nanoški sir” ražošanai paredzēto pienu savāc un uzglabā atsevišķi. No pirmās slaukšanas līdz termiskajai apstrādei drīkst paiet ne vairāk par 72 stundām. Tad pienu apstrādā zemā temperatūrā un uzglabā vēsumā. Pienu karsē līdz recēšanas temperatūrai siera gatavošanas tvertnē. Pienam pievieno atšķaidītu himozīnu un maisa piecas minūtes. Tad pienam ļauj sarecēt. Recekli sagriež kubiņos un iespiež veidnēs, kuru diametrs ir 35 cm, bet augstums – 15 cm. Svaigo sieru novieto zem sloga un presē. Presēšanas laikā notiek fermentācija. Kad fermentācija un presēšana pabeigta, katru siera rituli vienā pusē marķē ar sērijas numuru (gads un mēnesis).

Sieru sāla jūras sāls šķīdumā trīs dienas 12–18 °C temperatūrā, šajā laikā rituļus katru dienu apgriež otrādi, lai nodrošinātu vienmērīgu iesālīšanu. Pēc trim sālīšanas dienām rituļus izceļ no sālsūdens šķīduma un novieto uz žāvēšanas dēļiem, lai nožūst virsmas. Kad siera virsmas ir pietiekami sausas, sieru novieto nogatavināšanas telpā. “Nanoški sir” gatavojas nogatavināšanas telpās vismaz 60 dienas vai arī, līdz tā saturā ir vismaz 60 % sausnas un sausnā – vismaz 45 % tauku. Pirmās 14 nogatavināšanas dienas sieru apslauka un apgriež otrādi katru trešo dienu, bet pēc tam to apgriež vismaz reizi nedēļā un apslauka pēc vajadzības. Pirms siers tiek pārdots veikalā, to nomazgā, lai uz mizas nebūtu pelējuma. Kad siers ir vismaz 60 dienas vecs, pārbauda atsevišķo rituļu ārējo izskatu un izvēlas tos, kuri atbilst prasībām. Partijai, no kuras izvēlējās rituļus, veic organoleptisko novērtējumu un ķīmisko analīzi.

Katru specifikācijas prasībām atbilstošo rituli uz vienas no horizontālajām virsmām marķē ar spiedogu, kurā attēlots narcises simbols un uzraksts “Nanoški sir”, tādā veidā, lai, kad rituli sagriež gabalos, uz katra mazā gabaliņa būtu narcises simbola daļa. Katrs fasētais “Nanoški sir” gabals arī jāmarķē ar sērijas numuru.

4.6. Saikne:

Vipavas ielejas teritorijai raksturīgs kontinentālā Piealpu klimata un Vidusjūras klimata sajaukums. Tā kā vējš ļoti ātri izžāvē mitro zemi, Vipavas ielejā ļoti bieži uznāk sausums. Šo teritoriju būtiski ietekmē “burja”, auksts ziemeļu vējš, kas pūš no Nanos un ir ļoti spēcīgs. Vasaras ir karstas. Dabas apstākļi un skarbie laika apstākļi arī noteikuši brūnās šķirnes liellopu audzēšanu, jo šīs šķirnes dzīvnieki ir spēcīgi un izturīgāki. Brūnās šķirnes govis var patērēt lielu daudzumu pamata beramās lopbarības, un to pienam ir augsts olbaltumvielu un tauku saturs, kas ietekmē siera gatavošanas kvalitāti, kā arī “Nanoški sir” krāsu, garšu un smaržu.

Nogatavināšana notiek Vipavas ielejas vīnkopības apgabala augšdaļā nogatavināšanas telpās, kas atrodas ne vairāk kā 500 m augstumā virs jūras līmeņa, jo arī vīnogas ļoti labi aug šādā augstumā virs jūras līmeņa. Vipavas ielejas vīnkopības apgabala augšdaļa būtiski ietekmē autohtonās mikrofloras sastāvu gaisā, kas savukārt ietekmē “Nanoški sir” nogatavināšanu, tam raksturīgo smaržu un pikanto garšu. Autohtonās mikrofloras sastāvu gaisā ietekmē raksturīgais klimats, jūras tuvums un vīnogulāji.

Sieru ražo Nanos plakankalnē kopš 16. gadsimta. Šā gadsimta Vipavas muižas zemes grāmatā atrodami ieraksti par plakankalnes zemes iznomāšanu, un tā atklāj, ka ganību lietotāji arī maksājuši muižas īpašniekiem ar sieru. Tas pierāda, ka jau tajos laikos ganīšana un siera gatavošana Nanos plakankalnē bija attīstīta. No 1986. gada “Nanoški sir” sāka gatavot no govs piena, izmantojot šā apgabala tradicionālās siera gatavošanas metodes. Ir skaidrs, ja jau pirmsākumos pienam pievienoja atšķaidītu himozīnu zemā temperatūrā, lai saglabātu vairākumu dabisko pienā sastopamo pienskābes mikroorganismu. Siera gatavošanas process arī notika atklātās tvertnēs, nodrošinot autohtonās mikrofloras, kas galvenokārt sastāvēja no ierauga, nonākšanu receklī.

4.7. Pārbaudes struktūra:

Nosaukums: Bureau Veritas d.o.o. Adrese: Linhartova cesta 49a SI-1000 Ljubljana SLOVENIJA Tel. +386 14757600 Fakss +386 14757601 E-pasts: info@si.bureauveritas.com

4.8. Marķējums:

Specifikācijas prasībām atbilstošo sieru marķē ar “Nanoški sir” nosaukumu, narcises simbolu, atbilstošo Kopienas simbolu un valsts kvalitātes simbolu.

(1) OV L 93, 31.3.2006., 12. lpp.